Boere vas ná hulle “renosterstroper” aankeerDrie boere van Limpopo is vir poging tot moord in hegtenis geneem nadat hulle ŉ vermeende renosterstroper aangekeer het. Die drie boere, PP Mare, Chris Naude en Johannes van Zyl, word by die Gravelotte-poliestasie aangehou, het Beeld Donderdag berig. Aldo Rech, die mans se prokureur, het aan die koerant gesê die boere het vroeër die week ŉ wenk ontvang dat stropers die gebied gaan teiken. Die boere beweer hulle het Woensdagaand op twee vermeende stropers afgekom en hulle agternagesit. Een van die verdagtes het ontsnap, maar die boere het daarin geslaag om die ander verdagte aan te keer. Dié verdagte is na bewering beseer nadat hy deur digte doringbosse gehardloop het. Die boere het hom vasgebind en die polisie ontbied om hom in hegtenis te neem. Gereedskap om renosters te onthoring is in sy besit gevind. Kol. Ronel Otto, ŉ polisiewoordvoerder, het aan die koerant gesê die verdagte is met ŉ kopwond gevind. Die man het besluit om ŉ klag van poging tot moord teen die boere aanhangig te maak, en is intussen in die hospitaal opgeneem. Rech ontken dat die boere die verdagte aangerand het. Die boere gaan na verwagting Donderdag in die Phalaborwa-landdroshof verskyn. Lees die opvolgberig hier. – Sapa